Jozef Lettrich

Dr. Jozef Lettrich (* 17. jún 1905, Turčianske Teplice, Slovensko – † 29. november 1969, New York, New York, USA) bol slovenský politik. Pseudonym: J. Jedľovský, kr. m. Kiss

Život 
Narodil sa ako syn Juraja Lettricha a Judity Lettrichovej (rodenej Bízikovej) v obci Diviaky, ktorá je od roku 1971 časťou Turčianskych Teplíc. Študoval na gymnáziu v Martine, v roku 1928-1929 na Právnickej fakulte UK v Bratislave. Pôvodným povolaním právnik (v rokoch 1941 – 1944 advokát v Bratislave). V medzivojnovom období člen Agrárnej strany. Od roku 1939 činný v protifašistickom odboji, signatár Vianočnej dohody, v rokoch 1943 – 1944 člen ilegálnej a v roku 1944 povstaleckej Slovenskej národnej rady, povereník pre školstvo a osvetu (od 1.9.1944) v Banskej Bystrici.

V rokoch 1945 – 1948 predseda (od júla 1945 nahradil Jána Ursíniho) Demokratickej strany, predseda SNR a poslanec Národného zhromaždenia.

26. februára 1948 bol donútený rezignovať na funkciu predsedu SNR. V marci 1948 s bratom emigroval cez Rakúsko (dvoch dôstojníkov, ktorí im pomohli, odsúdili neskôr na 15 a 20 rokov straty slobody) do USA, kde pôsobil v exilových organizáciách, napr. v Rade slobodného Česko-Slovenska a publikoval v exilovej (krajanskej) i americkej tlači.

Zomrel 29. novembra 1969 v americkom New Yorku a pochovali ho na československom cintoríne v Chicagu. V roku 1990 bola jeho urna prevezená do Martina na  Národný cintorín.

V roku 1996 v Slovenskej televízii vznikol dokumentárny film o živote Jozefa Lettricha (scenár a réžia Fedor Bartko).

Na jeho počesť je pomenovaná ulica v Martine. Od roku 2006 v Martine nesie jeho meno aj osemročné gymnázium (Gymnázium Jozefa Lettricha).

Dielo 
 Chceme slovenskú techniku, Bratislava, 1930
 O Slovenskej národnej rade, Bratislava, 1945
 The History of Modern Slovakia, 1955, New York (Slovenská verzia vydaná v roku 1993, Bratislava)

Ocenenie 
 Rad SNP I.triedy (1945)
 Rad T. G. Masaryka 2. triedy (1991, in memoriam)

Referencie

Literatúra 
 Slovenský biografický slovník

Externé odkazy 
 

Slovenskí politici
Politici DS
Osobnosti z Turčianskych Teplíc
Poslanci česko-slovenského Národného zhromaždenia
Predsedovia SNR
Pochovaní na Národnom cintoríne v Martine
Slovenskí emigranti a exulanti
Nositelia Radu T. G. Masaryka